## Odluka o porezima Grada Senja

### NN 146/2014 (10.12.2014.), Odluka o porezima Grada Senja

GRAD SENJ

2743

Na temelju članka 3., 29. i 30. Zakona o financiranju jedinica lokalne i područne (regionalne) samouprave (»Narodne novine«, broj 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12) i članka 31. Statuta Grada Senja (»Službeni glasnik Grada Senja« br. 6/09, 2/13, 6/13, 10/13. pročišćeni tekst i 6/14), Gradsko vijeće Grada Senja, na svojoj 14. sjednici, održanoj 27. studenoga 2014. godine donosi

ODLUKU

O POREZIMA GRADA SENJA

I. TEMELJNE ODREDBE

Članak 1.

Ovom se Odlukom određuju porezi Grada Senja, te propisuju stope, visina poreza, porezni obveznik, porezna osnovica, način obračuna i drugi elementi za njihovo utvrđivanje i naplatu.

Članak 2.

Porezi Grada Senja su:

1. POREZ NA POTROŠNJU,

2. POREZ NA KUĆE ZA ODMOR,

3. POREZ NA TVRTKU ILI NAZIV,

4. POREZ NA KORIŠTENJE JAVNIH POVRŠINA,

5. PRIREZ POREZU NA DOHODAK.

II. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (prirodna i specijalna vina, vinjak, rakiju i žestoka pića), piva i bezalkoholnih pića (pod kojima se razumijevaju i prirodni voćni sokovi, te sva osvježavajuća i umjetna bezalkoholna pića, mineralne i gazirane vode) u ugostiteljskom objektu.

Članak 4.

Obveznik poreza na potrošnju je svaka pravna i fizička osoba koja pruža ugostiteljske usluge.

Osnovicu poreza na potrošnju čini prodajna cijena po kojoj se pića prodaju u ugostiteljskim objektima bez poreza na dodanu vrijednost.

Članak 5.

Porez na potrošnju alkoholnih i bezalkoholnih pića te piva, plaća se po stopi od 3%, na osnovicu iz članka 4. stavka 2. ove Odluke.

Članak 6.

Porez na potrošnju obveznik poreza obračunava i plaća u roku i na način propisan Zakonom o porezu na dodanu vrijednost.

Poslove u svezi utvrđivanja, evidentiranja, nadzora, naplate i ovrhe radi naplate poreza na potrošnju obavljat će Porezna uprava, Područni ured Gospić.

Za obavljanje poslova iz stavka 2. ovog članka Poreznoj upravi pripada naknada u iznosu od 5% od ukupno naplaćenih prihoda u skladu sa stavkom 2. ovog članka, suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih, ili gradskih poreza (»Narodne novine« br. 79/01).

Ovlašćuje se FINA kao nadležna organizacija platnog prometa zadužena za naplatu javnih prihoda, da naknadu iz stavka 3. ovog članka Poreznoj upravu obračuna i uplati u Državni proračun i to do zadnjeg dana u mjesecu za protekli mjesec.

III. POREZ NA KUĆE ZA ODMOR

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Senja.

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor, u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Senja u visini od 15,00 kuna po četvornom metru.

Porez na kuće za odmor plaća se po jednom četvornom metru korisne površine kuće za odmor.

Članak 9.

Pri promjeni vlasništva kuće za odmor tijekom kalendarske godine, novi vlasnik ne plaća porez na kuće za odmor ako je taj porez bio utvrđen i naplaćen od prethodnog vlasnika.

Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 10.

U postupku dokazivanja statusa kuće za odmor u smislu članka 7. ove Odluke, osim osobne iskaznice, vize strancima za privremeni boravak, uzimat će se u obzir i slijedeća dokumentacija: mjesto i visina nastanka troška električne energije, vode, telefona, prijem poštanskih pošiljaka, potvrda o zasnovanom radnom odnosu i mogućnosti odlaska na posao i s posla, izjava o izabranom liječniku, izjava svjedoka, mjesto podnošenja porezne prijave, ili ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma te svi drugi raspoloživi podaci.

Članak 11.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Članak 12.

Rješenje o razrezu poreza na kuće za odmor donosi Opći upravni odjel Grada Senja. Porez na kuće za odmor plaća se u roku od 15 dana od dana dostave Rješenja o utvrđivanju poreza.

Obveznici poreza na kuće za odmor dužni su tijelu iz članka 10. ove Odluke dostaviti podatke o kućama za odmor, koji se odnose na mjesto gdje se ti objekti nalaze , korisnu površinu te duge podatke potrebne za razrez poreza na kuće za odmor.

IV. POREZ NA TVRTKU ILI NAZIV

Članak 13.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti. To je ime pod kojim pravna ili fizička osoba posluje, a dužna ju je istaknuti po posebnim propisima na ulaze u prostore ili prostorije koje koristi za obavljanje djelatnosti.

Osobe iz stavka 1. ovoga članka koje u svom sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Obveznicima poreza na tvrtku ili naziv u smislu stavka 2. ovog članka, smatraju se pravne i fizičke osobe čije se poslovne jedinice nalaze na području Grada Senja, a kojih je sjedište ili prebivalište ili uobičajeno boravište izvan područja Grada Senja.

Porez na tvrtku plaća se neovisno o tome da li je tvrtka istaknuta.

Članak 14.

Porez na tvrtku plaća se u godišnjem iznosu i to:

|  |  |  |
| --- | --- | --- |
| 1. | Pravne osobe s područja industrije, poljoprivrede, šumarstva, graditeljstva i prometa | 700,00kn |
| 2. | Pravne osobe koje obavljaju promet roba i usluga s područja trgovine | 1.000,00 kn |
| 3. | Pravne osobe s područja ugostiteljstva i turizma: |  |
|  | a) Ugostiteljska poduzeća za svaku poslovnu jedinicu ( hotele, restorane, gostionice, barove, buffete, kavane, krčme, konobe, i druge objekte u kojima se toče alkoholna pića, igračnice, automat klubovi ) | 1.000,00 kn |
|  | b) prenoćišta, ugostiteljske jedinice otvorenog tipa pri pravnim osobama ako se u njima ne toče alkoholna pića | 350,00 kn |
|  | c) turistička poduzeća | 650,00 kn |
| 4. | pravne osobe koje obavljaju obrtničku djelatnost | 1.000,00 kn |
| 5. | pravne osobe s područja stambene i komunalne djelatnosti | 650,00 kn |
| 6. | pravne osobe s područja financija i osiguranja | 2.000,00 kn |
| 7. | stovarišta i skladišta svih pravnih osoba | 1.000,00 kn |
| 8. | druge pravne osobe | 650,00 kn |
| 9. | fizičke osobe koje obavljaju samostalne djelatnosti samostalni ugostitelji |  |
|  | a) za objekte u kojima se toče alkoholna pića | 1.000,00 kn |
|  | b) za objekte u kojima se ne toče alkoholna pića | 350,00 kn |
|  | trgovačke i zabavne radnje | 700,00 kn |
|  | proizvodne i uslužne djelatnosti | 500,00 kn |
|  | druge fizičke osobe | 300,00 kn |

Poslovne jedinice u sastavu pravne i fizičke osobe (prodavaonice, pogoni i radionice) plaćaju 50% propisanog poreza na tvrtku, ako stavkom 1. ovog članka nije određeno drugačije.

Obveznici poreza na tvrtku iz članka 13. ove Odluke koji ne obavljaju djelatnost, ne plaćaju porez na tvrtku.

Ako se tvrtka upiše u registar tijekom godine, plaća se razmjerni dio poreza na tvrtku odnosno naziv iz prethodnog stavka ovog članka.

Članak 15.

Rješenje o razrezu poreza na tvrtku ili naziv donosi Opći upravni odjel Grada Senja.

Članak 16.

Porez na tvrtku odnosno naziv plaća se u roku od 15 dana od dana dostave Rješenja o utvrđivanju toga poreza.

V. POREZ NA KORIŠTENJE JAVNIH POVRŠINA

Članak 17.

Porez na korištenje javnih površina na području Grada Senja plaćaju pravne i fizičke osobe korisnici javnih površina.

Javnim površinama u smislu stavka 1. ovog članka smatraju se ulice, trgovi, parkovi i slične površine.

Visina poreza na korištenje javnih površina ovisi o zonama, namjeni i razdoblju korištenja istih.

Članak 18.

Visina poreza iz članka 24. propisuje se po četvornom metru dnevno zauzete javne površine:

|  |  |  |  |  |
| --- | --- | --- | --- | --- |
| DJELATNOST | ZONA A | ZONA I | ZONA II | ZONA III |
| trgovačka | 1,50 kn | 1,20 kn | 0,80 kn | 0,40 kn |
| ostale | 0,50 kn | 0,20 kn | 0,20 kn | 0,20 kn |

Visina poreza za korištenje javnih površina u svrhu postavljanja ugostiteljske terase propisuje se po četvornom metru godišnje zauzete javne površine i iznosi:

|  |  |  |  |  |
| --- | --- | --- | --- | --- |
| DJELATNOST | ZONA A | ZONA I | ZONA II | ZONA III |
| ugostiteljska | 252,00 kn | 220,00 kn | 110,40 kn | 68,00 kn |

Visina poreza na korištenje javnih površina u svrhu postavljanja ugostiteljske terase u razdoblju od 1. travnja do 31. listopada tekuće godine obračunava se po četvornom metru mjesečno zauzete javne površine i iznosi:

|  |  |  |  |  |
| --- | --- | --- | --- | --- |
| DJELATNOST | ZONA A | ZONA I | ZONA II | ZONA III |
| ugostiteljska | 36,00 kn | 31,43 kn | 15,77 kn | 9,60 kn |

ATRAKTIVNA ZONA: Senj s lokacijama Obala kralja Zvonimira, Obala dr. Franje Tuđmana, Pavlinski trg, Frankopanski trg, Potok, Križ, te Sv. Juraj ispod jadranske magistrale;

I. ZONA: ostali dijelovi Grada Senja koji nisu obuhvaćeni atraktivnom zonom;

II. ZONA: Sveti Juraj iznad Jadranske magistrale, te ostala mjesta u priobalnom području Grada.

III. ZONA: Krasno, Vratnik, Krivi Put.

Članak 19.

Rješenje o porezu poreza na korištenje javnih površina donosi Opći upravni odjel.

Porez na korištenje javnih površina plaća se u roku od 15 dana od dana dostave Rješenja utvrđivanju tog poreza.

Porez na korištenje javnih površina u svrhu postavljanja ugostiteljskih terasa plaća se mjesečno do desetog u mjesecu za tekući mjesec.

Članak 20.

Obveznici poreza na korištenje javnih površina iz članka 17. stavka II. Dužni su Općem upravnom odjelu dostaviti podatke najkasnije 15 dana prije zauzimanja javne površine, a obveznici iz stavka III. Istog članka obvezni su dostaviti podatke narečenom Općem upravnom odjelu do 15. prosinca godine koja prethodi godini za koju se razrezuje porez.

Članak 21.

Obveznici koji tijekom godine otvore ugostiteljski objekt, zahtjev za izdavanje odobrenja za postavljanje ugostiteljske terase mogu podnijeti u roku od 15 dana od dana otvaranja objekta.

Obveznicima iz stavka 1. ovog članka, visina poreza za korištenje javne površine u svrhu postavljanja ugostiteljske terase razrezat će se u skladu s člankom 17. proporcionalno vremenu korištenja iste.

VI. PRIREZ POREZU NA DOHODAK

Članak 22.

Prirez porezu na dohodak plaća se po stopi od 10%.

Osnovica prireza porezu na dohodak je porez na dohodak.

Članak 23.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Grada Senja.

VII. ZAJEDNIČKE ODREDBE

Članak 24.

Poslove u svezi s utvrđivanjem, evidentiranjem, naplatom i ovrhom radi naplate gradskih poreza propisanih člankom 1. i člankom 2. ove Odluke, osim poreza na potrošnju, obavlja Gradska uprava Grada Senja, Opći upravni odjel.

Poslove u svezi s utvrđivanjem, naplatom i ovrhom prireza porezu na dohodak obavlja Ministarstvo financija, Porezna uprava, Ispostava Senj, sukladno propisima koji reguliraju predmetnu oblast.

Članak 25.

Glede razreza, naplate, žalbe, obnove postupka, zastare i drugih postupovnih odredaba pri utvrđivanju i naplati gradskih poreza shodno se primjenjuje Opći porezni zakon (»Narodne novine«, broj 147/08, 18/11, 78/12, 136/12, 73/13).

Gradonačelnik će po potrebi donositi pravilnike, naputke i načelne stavove za provođenje ove Odluke.

VIII. ZAKLJUČNE ODREDBE

Članak 26.

Stupanjem na snagu ove Odluke prestaje važiti Odluka o porezima Grada Senja broj 6/01 – dodatak, 19/02, 17/07, 11/09 i 4/10 )

Ova Odluka stupa na snagu osmog dana od dana objave u »Narodnim novinama«.

Ova Odluka objavit će se u »Službenom glasniku Grada Senja«, a primjenjuje se od 1. siječnja 2015. godine.

Klasa: 410-01/14-01/18
Urbroj: 2125-03/01-14-01
Senj, 27. studenoga 2014.

GRADSKO VIJEĆE GRADA SENJA

Predsjednik Gradskog vijeća
Berislav Gržanić, oec., v. r.

146 10.12.2014 Odluka o porezima Grada Senja

146 10.12.2014 Odluka o porezima Grada Senja

Odluka, NN 146/2014-2743
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)